“หุ้นเอเชีย” ผันผวน! จับตา “ยูเครน-รัสเซีย” เจรจารอบใหม่-ตัวเลขศก.จีน
“หุ้นเอเชีย” ผันผวน! นลท.จับตายูเครน-รัสเซียเจรจารอบใหม่ หลังการเจรจาสันติภาพรอบที่ 4 ระหว่างยูเครนและรัสเซียเมื่อวานนี้ได้เสร็จสิ้นลงโดยยังไม่ได้ข้อสรุป รวมถึงจีนเผยข้อมูลเศรษฐกิจหลายรายการวันนี้
“หุ้นเอเชีย” ผันผวน! นลท.จับตายูเครน-รัสเซียเจรจารอบใหม่ หลังการเจรจาสันติภาพรอบที่ 4 ระหว่างยูเครนและรัสเซียเมื่อวานนี้ได้เสร็จสิ้นลงโดยยังไม่ได้ข้อสรุป รวมถึงจีนเผยข้อมูลเศรษฐกิจหลายรายการวันนี้
15 มี.ค. 2565

ผู้สื่อข่าวรายงานว่า ตลาดหุ้นเอเชียเคลื่อนไหวผันผวนเช้านี้ ขณะที่นักลงทุนยังคงประเมินแนวโน้มเศรษฐกิจ โดยยังคงจับตาความเคลื่อนไหวสงครามยูเครน-รัสเซียหลังมีการเจรจารอบที่ 4 เมื่อวานนี้ รวมถึงข้อมูลเศรษฐกิจจีนหลายรายการที่จะเปิดเผยวันนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 25,338.64 จุด เพิ่มขึ้น 175.86 จุด หรือ +0.70%, ดัชนี HSI ตลาดหุ้นฮ่องกงเปิดวันนี้ที่ 18,931.18 จุด ร่วงลง 600.48 จุด หรือ -3.07% และดัชนี SSE Composite ตลาดหุ้นจีนเปิดวันนี้ที่ 3,192.36 จุด ลดลง 31.17 จุด หรือ -0.97%
ทั้งนี้ตลาดยังคงถูกกดดันจากวิกฤตความขัดแย้งระหว่างยูเครนและรัสเซีย รายงานล่าสุดระบุว่า การเจรจาสันติภาพรอบที่ 4 ระหว่างยูเครนและรัสเซียเมื่อวานนี้ได้เสร็จสิ้นลงโดยยังไม่ได้ข้อสรุป ทำให้ทั้งสองฝ่ายพักการเจรจาชั่วคราว ก่อนที่จะเริ่มการเจรจาครั้งใหม่ในวันนี้ (15 มี.ค.)
นอกจากนี้นักลงทุนยังคงจับตาการประชุมนโยบายการเงินของเฟดซึ่งจะเปิดฉากขึ้นในวันอังคารที่ 15 มี.ค. และจะมีการแถลงผลการประชุมในวันพุธที่ 16 มี.ค.ตามเวลาสหรัฐ หรือตรงกับช่วงเช้าตรู่ของวันพฤหัสบดีที่ 17 มี.ค.ตามเวลาไทย ขณะที่นักลงทุนส่วนใหญ่คาดการณ์ว่าเฟดจะปรับขึ้นอัตราดอกเบี้ย 0.25% ซึ่งจะเป็นการปรับขึ้นดอกเบี้ยครั้งแรกในรอบ 4 ปี หรือนับตั้งแต่ปี 2561
สำหรับข้อมูลเศรษฐกิจในภูมิภาคที่จะรายงานวันนี้ ได้แก่ ราคานำเข้าและราคาส่งออกเดือนก.พ. ของเกาหลีใต้, รายงานการประชุมของธนาคารกลางออสเตรเลีย, ดัชนีราคาบ้านไตรมาส 4/2564 ของออสเตรเลีย รวมถึงข้อมูลเศรษฐกิจจีนหลายรายการในเดือนม.ค.-ก.พ. ประกอบด้วยการลงทุนในสินทรัพย์ถาวร, การผลิตภาคอุตสาหกรรม, ยอดค้าปลีกเดือน และอัตราว่างงาน